Bek-en-klouseer: Hof in Pta hoor aansoek aan oor veilings | Netwerk24
14 Januarie 2020 05:30
Die hooggeregshof in Pretoria gaan vandag 'n aansoek om die opheffing van die landwye verbod op veeveilings weens die voorkoms van bek-en-klouseer in etlike gebiede van Limpopo aanhoor.
Dit volg nadat 'n landwye verbod op alle veeveilings geplaas is ná die uitbreking van bek-en-klouseer in Limpopo in 2019.
Die aansoek is deur twee veilingsmaatskappye, 'n koöperasie, 'n groep van 50 opkomende boere en 'n kommersiële boer ingedien vir die tersydestelling van die landwye verbod op veeveilings.
Guillau du Toit, voorsitter van die nasionale Wolkwekersvereniging, sê sy enigste kommentaar is dat die wolbedryf uitgelewer is aan partye wat reeds agter die hofgeding sit.
"Verhandelingsverklarings en gesonde, streng bioveiligheidsmaatreëls is die enigste uitweg om veilings suksesvol te laat plaasvind. Maatreëls wat reeds ingestel is moet net uitgevoer word," sê Du Toit.
Intussen sê die Rooivleisprodusenteorganisasie (RPO) die impak van bek-en-klouseer verlam die rooivleisbedryf en verhinder normale prysvormingsmeganismes. Dit het ook 'n negatiewe invloed op kommersiële en opkomende produsente.
Koos van der Ryst, RPO-voorsitter, sê dis noodsaaklik dat die situasie in die rooivleisbedryf so gou as moontlik na normaal terugkeer sodat veeveilings en lewendehaweskoue in minstens agt van die nege provinsies hervat kan word. – Lourens Schoeman